USA lahtiste finaalis Serena Williamsi alistanud, aga seejärel skandaalsete sündmsute käigus varju jäänud Jaapani tennisist Naomi Osaka ei ole pahane ega pettunud.

"Ma ei tunne kurbust. Ma isegi ei tea, mida peaksin tundma," lausus tagasi kodumaale jõudnud ja Yokohamas pressikonverentsi andnud mängija.

"See oli minu esimene finaal ja minu esimene suure slämmi turniiri võit. Tunnen end üldiselt väga õnnelikult ja tean, et sain hakkama suure asjaga."

Finaalmängu jäi varjutama Williamsi käitumine - ta lõhkus reketi ja ründas verbaalselt kohtunikke. Korraldajad trahvisid ameeriklannat 17 000 USA dollariga, aga juhtunu on pakkunud maailmas ohtralt kõneainet.

"Ma pole isegi mõelnud selle üle, et võiksin olla kurb, sest mul pole võrdlusmomenti ühestki teisest suure slämmi turniiri finaalist," lausus aga Osaka.

20-aastane jaapanlanne polnud enne USA lahtiseid ühelgi suurturniiril neljandast ringist kaugemale jõudnud. Senise karjääri suursaavutuseks võis lugeda tänavust Indian Wellsi turniirivõitu.